รัฐบาลไทย-ข่าวทำเนียบรัฐบาล-ประชุมคณะทำงานสานพลังประชารัฐ ด้านการยกระดับคุณภาพวิชาชีพ
วันอังคารที่ 1 สิงหาคม 2560
ประชุมคณะทํางานสานพลังประชารัฐ ด้านการยกระดับคุณภาพวิชาชีพ
นพ.ธีระเกียรติ เจริญเศรษฐศิลป์ รัฐมนตรีว่าการกระทรวงศึกษาธิการ ในฐานะหัวหน้าทีมภาครัฐ คณะทํางานสานพลังประชารัฐ (คณะกรรมการภาครัฐและเอกชนเพื่อขับเคลื่อนเศรษฐกิจของประเทศ : Public-Private Steering Committee)
ด้านการยกระดับคุณภาพวิชาชีพ (Competitive Workforce)E2ประชุมหารือความร่วมมือด้านการศึกษากับนายรุ่งโรจน์ รังสิโยภาส กรรมการผู้จัดการใหญ่ SCG ในฐานะหัวหน้าทีมภาคเอกชน ของคณะทํางานดังกล่าว เมื่อวันจันทร์ที่31กรกฎาคม 2560ณ ห้องประชุมสํานักงานเลขาธิการสภาการศึกษาโดยมีผู้บริหารของกระทรวงศึกษาธิการเข้าร่วม อาทิ ม.ล.ปริยดา ดิศกุล เลขานุการรัฐมนตรีว่าการกระทรวงศึกษาธิการ, นายสุเทพ ชิตยวงษ์ เลขาธิการคณะกรรมการการอาชีวศึกษา, นายวณิชย์ อ่วมศรี และนายประชาคม จันทรชิต รองเลขาธิการคณะกรรมการการอาชีวศึกษา รวมทั้งคณะทํางานกลุ่มย่อยจากภาครัฐ ภาคเอกชน และภาคประชาสังคมE2
การประชุมครั้งนี้ คณะทํางานได้รายงานให้ที่ประชุมได้รับทราบรายงานความก้าวหน้าผลการดําเนินงานของE2ที่ผ่านมา ดังนี้
● โครงการ Re-branding อาชีวศึกษา
ได้ดําเนินแผนงานการสื่อสารโครงการ"อาชีวะ ฝีมือชน คนสร้างชาติ"แบ่งเป็น 2 ระยะ คือ
ระยะแรกในปี 2559 เน้นสร้างการรับรู้ ในรูปแบบโลโก้ที่เด็กอาชีวะมีส่วนร่วม, InfoGraphic VDO ผ่านทาง Facebook และ Google Display Network ตลอดจนเผยแพร่ข่าวการลงนามความร่วมมือและ Kick off Open House Road Show โครงการ Excellent Model School (EMS) ทางสื่อต่าง ๆ ซึ่งพบว่าได้รับผลตอบอย่างดี โดยเฉพาะเว็บเพจ Handy Man แฟนฉัน และอวดดี-อาชีวะ มีผู้เข้าเยี่ยมชมและร่วมกิจกรรมเพิ่มมากขึ้นหลายเท่าในช่วงของการจัดแคมเปญโครงการ
ระยะที่สองปี 2560 ยังคงเน้นสร้างการรับรู้เกี่ยวกับโครงการ EMS ผ่านคลิปวิดีโอยกระดับ Excellent Model School, คลิปสัมภาษณ์นักเรียนเข้าร่วมโครงการ, คลิปสัมภาษณ์ CEO (Chief Executive Officer) ตลอดจน VTR สัมภาษณ์ The IDOL ผู้จบอาชีวะที่เข้าทํางานในบริษัทต่าง ๆ ซึ่งแม้จะจัดแคมเปญเพียง 37 วัน แต่พบว่าภาพรวมของโครงการได้รับการตอบรับดีมากและสูงกว่าตัวชี้วัดที่ตั้งไว้ ทั้งจํานวนผู้เข้าชมทั้งหมด 1.7 ล้านวิว สามารถสร้างการรับรู้ และเข้าถึงกลุ่มเป้าหมายทั้งเด็ก ผู้ปกครอง และครูทั้งนี้ กําลังเตรียมวางแผนการสื่อสารในระยะต่อไป เพื่อเร่งสร้างการรับรู้เกี่ยวกับการขยายโครงการ EMS ให้มีความต่อเนื่องในวิทยาลัยนําร่องอีก 22 แห่ง รวมเป็น 68 แห่ง ร่วมกับ 14 บริษัทเดิม และ 7 บริษัทใหม่ด้วย
●โครงการ Excellent Model School (EMS)
ได้รายงานความก้าวหน้าการติดตามผลการเพิ่มจํานวนนักศึกษาทวิภาคี ปี 2560โดยได้ตั้งเป้าหมายเพิ่มจํานวนนักศึกษาอีก 50% หรือ 4,395 คน รวมเป็น 13,184 คน ซึ่งพบว่าในภาคเรียนที่ 1/2560 มีนักศึกษาเพิ่มขึ้น 723 คน และจะเพิ่มขึ้นในภาคเรียนที่ 2/2560 อีก 3,672 คน พร้อมจะมีการส่งเสริมเพื่อขยายความร่วมมือสู่บริษัทในเครือข่ายด้วย
นอกจากนี้ ได้นําเสนอแนวทางการพัฒนาครูในสาขา Excellent จากวิทยาลัยทั้ง 68 แห่งโดยสถานประกอบการจะมีส่วนร่วมอบรมความรู้ และถ่ายทอดเทคโนโลยีที่ทันสมัย ผ่านการฝึกปฏิบัติหรือทดลองทํางานจริงในสถานประกอบการ พร้อมสร้างระบบติดตามผลร่วมกับสถานศึกษา จากนั้นครูจะขยายผลความรู้ประสบการณ์สู่การพัฒนาหลักสูตร และผนวกเข้ากับทฤษฎีเพื่อถ่ายทอดสู่ผู้เรียน ที่จะเป็นการเตรียมความพร้อมอาชีวศึกษาและอุตสาหกรรมของประเทศสู่อุตสาหกรรม 4.0 ต่อไป
●การจัดทํา Database of Demand & Supply
ขณะนี้ได้จัดทําระบบสํารวจข้อมูลผ่านWeb-basedSurveyเสร็จเรียบร้อยและพร้อมที่จะส่งมอบให้สํานักงานคณะกรรมการการอาชีวศึกษา (สอศ.) นําไปใช้ประโยชน์ในการสํารวจความต้องการ (Demand) และการผลิต (Supply) ในระดับจังหวัด โดยได้เสนอนําร่องใช้ในจังหวัดระยองเป็นแห่งแรก (Rayong Model) เพราะมีแผนการสํารวจการผลิตและความต้องการกําลังคนตามแผนการดําเนินงานโครงการพัฒนาระเบียงเศรษฐกิจพิเศษภาคตะวันออก หรือ EEC (Eastern Economic Corridor)ไว้แล้ว
●การจัดทํา Standards & Certification Center
ได้รายงานความก้าวหน้าการจัดทํามาตรฐานคุณวุฒิวิชาชีพให้สอดคล้องกับกรอบคุณวุฒิแห่งชาติ (NQF)อ้างอิงตามกรอบคุณวุฒิอาเซียน (AQRF)พร้อมเตรียมเสนอแผนการขับเคลื่อนกรอบคุณวุฒิแห่งชาติสู่การปฏิบัติ พ.ศ.2560-2564 ซึ่งผ่านความเห็นชอบของคณะกรรมการกรอบคุณวุฒิแห่งชาติก่อนแล้ว เพื่อขอความเห็นชอบจากคณะรัฐมนตรีต่อไป
นพ.ธีระเกียรติ เจริญเศรษฐศิลป์ กล่าวด้วยว่า กระทรวงศึกษาธิการให้ความสําคัญกับการดําเนินงานของคณะทํางานประชารัฐ รวมทั้งภาคเอกชนเป็นอย่างมาก เพราะกระทรวงศึกษาธิการในยุคนี้ไม่มีนโยบายหรือโครงการที่สั่งการลงไปยังหน่วยงานหรือสถานศึกษาต่าง ๆ เหมือนที่ผ่านมา ดังนั้น สถานศึกษาหรือผู้ปฏิบัติสามารถดําเนินงานได้ตามความต้องการกับการพัฒนาในแต่ละพื้นที่ โดยมีภาคเอกชนร่วมคิด ร่วมวางแผน ร่วมทําอย่างต่อเนื่อง จนทําให้การทํางานของประชารัฐมีผลการดําเนินงานก้าวหน้ามาโดยลําดับ
อย่างไรก็ตาม ต้องการให้มีผู้ประสานงานกลาง เพื่อเชื่อมการทํางานของคณะทํางาน E2 ทั้งภาครัฐและภาคเอกชน ที่จะช่วยส่งเสริมความร่วมมือให้เข็มแข็งและต่อเนื่องมากยิ่งขึ้น ทั้งยังให้ภาคเอกชนเป็นกลไกสําคัญในการมีส่วนร่วมจัดการศึกษา โดยเฉพาะอาชีวศึกษา เพื่อตอบสนองต่อความต้องการในการพัฒนาประเทศด้านต่าง ๆ ได้อย่างยั่งยืน
นวรัตน์ รามสูต, บัลลังก์ โรหิตเสถียร: สรุป/รายงาน
อิทธิพล รุ่งก่อน: ถ่ายภาพ